**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.03.2022, ora 08:00 – 12.03.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.03.2022, ora 07:00**

**RÂURI**

**Debitele au fost, în general, în scădere**, exceptând râurile din bazinele hidrografice: Jiu, Vedea, Argeș, Ialomița, bazinul inferior al Oltului și cele din Dobrogea, unde au fost staționare.

Debitele se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Crasna, Târnava Mare, Nera, Vedea, Bârlad, bazinele superioare ale Mureșului, Argeșului, bazinul inferior al Jiului, cursul Rm. Sărat, cursul superior al Siretului, afluenții Oltului, Trotușului, Prutului și unele râuri din Dobrogea.

Formațiunile de gheață (predominant gheață la maluri, năboi, pod de gheață) existente pe râurile din Maramureș, Transilvania, Moldova și nordul Munteniei au fost în extindere și intensificare.

Curge năboi (zăpadă înghețată în albie) pe râurile din bazinele superioare ale Bistriței (afluent al Siretului), Someșului Mare, pe Vișeu, Iza și cursul superior al Mureșului.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând cursurile mijlocii și inferioare ale Someșului, Crișurilor, Mureșului și Arieșului unde vor fi în scădere.

Formațiunile de gheață (gheață la maluri, năboi, pod de gheață) existente vor fi în intensificare și extindere, intensificându-se curgerile de năboi pe râurile din nordul și centrul țării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 11.03.2022 – 12.03.2022 a fost în scădere, având valoarea de 3800 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere.

**Debitul la intrarea în țară (secțiunea Baziaș) va fi în scădere (3700 m3/s).**

Pe tot sectorul aval de Porțile de Fier debitele vor fi în scădere.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei I de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 11.03.2022, ora 08:00 –12.03.2022, ora 06:00**

**ÎN ŢARĂ**

Vremea a fost deosebit de rece, geroasă dimineața și noaptea, local în centrul teritoriului și izolat în rest. În est şi în sud cerul a fost variabil, cu înnorări temporare şi trecător ninsori slabe, local în Oltenia, Muntenia, Dobrogea şi izolat în Moldova și la munte. În celelalte zone cerul a fost predominant senin. Vântul a suflat slab și moderat, cu intensificări în est și în sud-est, cu viteze de 45...55 km/h şi izolat peste 60...65 km/h, precum şi pe crestele montane, unde local a fost transport de zăpadă, cu rafale ce au depăşit 90...100 km/h în masivele înalte din nordul Carpaţilor Orientali. Stratul de zăpadă era prezent la munte, unde la ora 20 măsura -în platformele staţiilor meteo- până la 257 cm în Munţii Făgăraş, la peste 2000 m altitudine, pe suprafeţe mici în Moldova, Muntenia şi sudul Transilvaniei (până la 6...11 cm) şi cu totul izolat în Dobrogea (1 cm). Temperaturile maxime s-au încadrat între -4 grade la Mahmudia şi Corugea și 5 grade la Vărădia de Mureş, Sânnicolau Mare, Jimbolia, Timișoara, Lugoj, Banloc, Moldova Nouă, Băile Herculane şi Calafat. La ora 06 se înregistrau valori termice cuprinse între -12 grade la Făgăraș, Câmpeni și Petroșani și -3 grade la Lugoj și Constanța-DIG.

***Observaţie:*** *de ieri de la ora 06 au fost în vigoare 11 mesaje de atenționare meteorologică cod galben pentru fenomene meteo periculoase imediate, câte 4 emise de către SRPV Constanța, respectiv CNPM Bucureşti-pentru Muntenia şi 3 de către SRPV Bacău.*

**LA BUCUREŞTI**

Vremea s-a menținut deosebit de rece. Cerul a fost variabil ziua, apoi cu înnorări temporare în orele serii şi ale nopții când trecător a nins slab. Vântul a suflat slab și moderat. Temperatura maximă a fost de 2 grade la Afumați și Băneasa și de 3 grade la Filaret. La ora 06 se înregistrau -7 grade la staţia meteo Băneasa, -6 grade la Afumați și -5 grade la Filaret.

**3. Prognoza meteorologică în intervalul 12.03.2022, ora 08:00 –13.03.2022, ora 08:00**

**ÎN ŢARĂ**

Vremea va continua să fie deosebit de rece pentru această perioadă, geroasă dimineața, local, mai ales în centrul țării, iar noaptea pe suprafețe mici. Temperaturile maxime se vor încadra între -2 și 7 grade, iar cele minime, în general, între -12 și -4 grade. Cerul va fi variabil, temporar cu înnorări și pe arii restrânse ninsori slabe, în prima parte a intervalului în sud-est, iar noaptea în jumătatea de est a țării. Vântul va sufla slab și moderat, cu unele intensificări, ziua, în Dobrogea, sudul Moldovei și estul Munteniei.

**LA BUCUREŞTI**

Vremea va fi în continuare deosebit de rece. Cerul va fi variabil, cu înnorări în prima parte a zilei și în a doua parte a nopții. Vântul va sufla slab și moderat. Temperatura maximă se va situa în jurul valorii de 5 grade, iar cea minimă va fi de -5...-4 grade, mai scăzută în zona preorășenească până în jurul a -7 grade.

**4. Buletin nivometeorologic pentru perioada 11.03.2022, ora 20 – 12.03.2022, ora 20**

**Munţii Făgăraş:** **RISC 4 - MARE**

La peste 1800 m, în partea superioară vom regăsi în continuare stratul instabil ce depășește pe alocuri 60-70 de cm, strat caracterizat de o rezistență scăzută și coeziune slabă între cristale, fiind format în mare parte din zăpadă ușoară de tip pulver. Acest strat este mai însemnat în zonele adăpostite, unde zăpada a fost depusă de vânt. Îndeosebi pe versanții cu expunere sudică, insolația va determina formarea unor cruste subțiri de gheață la suprafața stratului. În zonele de creastă sunt formate plăci recente de vânt, iar pe văi, troiene însemnate. În profunzime, stratul vechi este consolidat și relativ compact. Riscul declanșării avalanșelor va fi mare (4), existând atât pericolul declanșării spontane a unor curgeri ce pot angrena pulverul de la suprafață în avalanșe mai mari, cât și riscul dislocării stratului instabil sau a plăcilor de vânt din zonele înalte la supraîncărcări oricât de mici. La altitudini sub 1800 m, stratul de zăpadă este de asemenea consistent, prezentând în partea superioară un strat instabil ce depășește pe alocuri 30-40 cm și care poate aluneca peste zăpada mai veche și dură din profunzime. Acesta poate fi dislocat în special în condiții de supraîncărcări, dar izolat se pot declanșa și avalanșe spontane, mai ales în anumite zone adăpostite unde se întâlnesc depozite mai însemnate de zăpadă. Riscul declanșării avalanșelor va fi însemnat (3).

**Munţii Bucegi:** **RISC 4 - MARE**

La peste 1800 m, la suprafață se menține stratul instabil, cu rezistență scăzută și coeziune slabă între cristale, ce depășește pe alocuri 50 cm. Îndeosebi pe versanții cu expunere sudică, insolația va determina formarea unor cruste subțiri de gheață la suprafața stratului. În zona crestelor sunt formate plăci recente de vânt iar în zonele adăpostite de pe văi, zăpada a fost cumulată în depozite însemnate. În profunzime, stratul mai vechi este în general compactat și stabil. Riscul declanșării avalanșelor va fi mare (4), existând atât pericolul declanșării spontane a unor curgeri ce pot angrena pulverul de la suprafață în avalanșe mai mari, cât și riscul dislocării stratului instabil sau a plăcilor de vânt din zonele înalte la supraîncărcări oricât de mici. Sub 1800 m altitudine, stratul instabil de la suprafață este local consistent, depășind pe alocuri 30 cm, iar pe văi sunt depozite mai însemnate. Mai ales în condiții de supraîncărcări, acest strat poate aluneca peste cel vechi, înghețat, ducând la declanșarea de avalanșe, cu precădere în zonele cu depozite mai însemnate de zăpadă. Riscul declanșării avalanșelor va fi însemnat (3).

**Munţii Rodnei:** **RISC 2 – MODERAT**

La peste 1800 m, la suprafață este prezent un strat subțire de zăpadă proaspătă. În ansamblu, stratul de zăpadă este relativ consolidat. În zonele înalte pe alocuri se regăsesc plăci de vânt, iar în apropierea crestelor se mențin cornișele. Pe văi și în zonele adăpostite sunt depozite însemnate de zăpadă. La supraîncărcări mari, există riscul declanșări unor avalanşe de dimensiuni mici și izolat medii, acolo unde sunt depozite mai consistente de zăpadă, riscul fiind moderat (2). Sub 1800 m stratul de zăpadă are dimensiuni mai reduse, dar și aici sunt prezente acumulări mai însemnate pe văi. La suprasarcini mari, în zonele cu acumulări mai importante pot apărea avalanșe de dimensiuni mici și izolat medii, care să angreneze zăpada depusă în ultimele săptămâni peste zăpada mai veche și stabilizată, îndeosebi pe pantele mai înclinate, riscul fiind de asemenea moderat (2).

**Munţii Parâng-Şureanu:** **RISC 3 - ÎNSEMNAT**

La altitudini de peste 1800 m, în anumite zone stratul instabil de la suprafață depășește 30 cm, iar troinele depășesc pe alocuri 1 m. Pe versanții însoriți, îndeosebi cei cu expunere sudică, insolația va determina formarea unor cruste subțiri de gheață la suprafața stratului. În zonele adăpostite și pe văi sunt prezente depozite mai însemnate de zăpadă, iar în special pe versanții sudici sunt formate plăci de vânt. La supraîncărcări, stratul instabil de la suprafață și plăcile de vânt se pot disloca, ducând astfel la declanșarea de avalanşe de dimensiuni medii, riscul fiind însemnat (3). Sub 1800 m stratul de zăpadă are dimensiuni mai reduse, dar sunt zone unde la suprafață se poate răgăsi un strat instabil de grosimi variabile, ce poate fi dislocat la supraîncărcări mari. Pe văi și pe zonele adăpostite, zăpada este acumulată de vânt în depozite mai vechi, însemnate. La supraîncărcări, riscul de avalanșe mici și izolat medii va fi moderat (2).

**Munţii Ţarcu-Godeanu:** **RISC 3 - ÎNSEMNAT**

La peste 1800 m, la suprafață întâlnim un strat instabil de zăpadă relativ recentă, ce depășește în unele locuri 40 cm. Pe versanții însoriți, îndeosebi cei cu expunere sudică, insolația va determina formarea unor cruste subțiri de gheață la suprafața stratului. Pe văi se regăsesc depozite mai însemnate de zăpadă, iar în zonele înalte, plăci de vânt. La supraîncărcări, se pot declanșa avalanşe ce pot avea dimensiuni medii, care pot angrena stratul instabil de la suprafață sau plăcile de vânt, riscul fiind însemnat (3). Sub 1800 m stratul de zăpadă este pe alocuri consistent și prezintă la suprafață un strat instabil de dimensiuni variabile, ce poate fi dislocat în condiții de supraîncărcări mari. În profunzime, stratul e în general consolidat. La supraîncărcări, se pot declanșa avalanșe de dimensiuni mici și izolat medii, riscul fiind moderat (2).

**Munţii Călimani-Bistriţei-Ceahlău:** **RISC 3 - ÎNSEMNAT**

La peste 1800 m, s-au depus până la 7 cm de zăpadă proaspătă astfel stratul instabil de la suprafață depășește pe alocuri 25-30 cm. Pe creste întâlnim zone cu plăci de vânt. În profunzime, stratul vechi este în general consolidat. Pe pantele adăpostite sunt depozite de zăpadă însemnate. Riscul de declanșare al avalanșelor de dimensiuni medii va fi însemnat (3), fiind favorizat la supraîncărcări, când se pot rupe vechile plăci de vânt sau disloca stratul instabil din partea superioară. Sub 1800 m altitudine, stratul de zăpadă are dimensiuni mai reduse, cu excepția anumitor zone mai adăpostite unde vântul a acumulat zăpada. Riscul declanșării avalanșelor de dimensiuni mici și izolat medii, de la altitudini de 1500-1800 m, va fi moderat (2), putând apărea mai ales la supraîncărcări, pe pantele cu depozite mai consistente de zăpadă.

**Munţii Vlădeasa-Muntele Mare:** **RISC 2 – MODERAT**

La suprafață se regăsește un strat de zăpadă proaspătă, redus în zona crestelor dar mai consistent pe văi, unde depășește local 15-20 cm, strat care se va menține pe fondul temperaturilor scăzute. În apropierea crestelor se întâlnesc plăci de vânt. Pe versanții însoriți, îndeosebi cei cu expunere sudică, insolația va determina formarea unor cruste subțiri de gheață la suprafața stratului. Mai ales la supraîncărcări, pe pantele mai înclinate și pe văile cu depozite mai însemnate de zăpadă, aflate la altitudini mai mari, se pot declanșa unele avalanșe de dimensiuni în general mici, riscul de avalanşe fiind moderat (2).

**Evoluția vremii în ultimele 48 de ore:**

Vremea a fost rece, geroasă noaptea în întreaga zona montană. Cerul a fost variabil, temporar noros în Carpații Orientali și Meridionali unde local s-au semnalat ninsori slabe. Vântul a suflat în general moderat, cu intensificări temporare de peste 60-80 km/h în zonele înalte din Carpații Meridionali și de Curbură, viscolind trecător ninsoarea sau spulberând zăpada. Local s-a semnalat ceață, asociată și cu depunere de chiciură. Stratul de zăpadă a crescut în majoritatea zonelor din Carpații Orientali, cu până la 7 cm în Ceahlău, iar în Meridionali și Occidentali a scăzut în majoritatea masivelor, cu până la 10 cm în zona înaltă din Bucegi. În Munții Făgăraș, în zona Bâlea-Lac, s-au semnalat câteva curgeri superficiale de zăpadă pulver, la peste 2250 m altitudine.

**Grosimea stratului de zăpadă în 11.03.2022, ora 14:**

**Carpaţii Meridionali:** 260 cm la Bâlea-Lac, 198 cm la Vf. Omu, 145 cm Vf. Țarcu, 112 cm la Cuntu, 86 cm la Păltiniș, 75 cm la Parâng, 57 cm la Predeal, 63 cm la Sinaia, 54 cm Fundata;

**Carpaţii Orientali:** 145 cm la Lăcăuți, 118 cm la Vf. Călimani, 100 la Bucin, 115 cm la Ceahlău-Toaca, 59 cm la Penteleu, 45 cm la Vf. Iezer, 18 cm la Poiana Stampei;

**Carpaţii Occidentali:** 87 cm la Semenic, 82 cm la Stâna de Vale, 42 cm la Băișoara, 28 cm la Vf. Vlădeasa 1800, 14 cm la Roșia Montană.

**Prognoza vremii în intervalul 11.03.2022 ora 20 - 12.03.2022 ora 20:**

Vremea va fi deosebit de rece, geroasă noaptea în întreaga zonă montană, dar și în cursul zilei la altitudini de peste 1800 de metri. Cerul va fi variabil cu înnorări temporare noaptea în Carpații Orientali și vestul Meridionalilor unde pe arii restrânse se vor mai semnala ninsori slabe. Vântul va sufla slab și moderat, cu intensificări temporare de 50-70 km/h în zonele înalte din Orientali și Meridionali, viscolind trecător zăpada. Pe arii restrânse se va semnala ceață, asociată și cu depunere de chiciură.

**Temperaturi prognozate în intervalul 11.03.2022 ora 20 - 12.03.2022 ora 20:**

**Peste 1800 m:** temperaturi minime: -24 la -18 gr.C; temperaturi maxime: -17 la -10 gr.C;

**Sub 1800 m:** temperaturi minime: -18 la -13 gr.C; temperaturi maxime: -10 la -3 gr.C.

**Vânt la peste 2000 m:** predominant din sector nord estic, cu intensificări de 50-70 km/h în zonele înalte.

**Izoterma de 0 grade:** la sol.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 10.03.2022, în cadrul Reţelei Naţionale de Monitorizare, nu au fost înregistrate depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: BV-6**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Garda Forestieră Oradea*** informează despre producerea, în data de 07.03.2022, la ora 18:00, unui incendiu de litieră pe raza Ocolului Silvic Codrii Sătmarului, în zona localităţii Săcăşeni, judeţul Satu Mare. A fost afectată o suprafață totală de 3,0 ha în fond forestier proprietate privată. Incendiul a fost stins în aceeaşi zi, la ora 21:00, de către personalul silvic şi cetăţeni. Nu se cunoaşte cauza izbucnirii incendiului.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 10.03.2022-11.03.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.